Satan gav mig lyst: 16-årig afghansk dreng beskylder 14-årig pige for, at det var hende, som førte an: Alt skete på hendes initiativ, har han forklaret i retten

En 16-årig dreng fra Afghanistan nægter sig skyldig i at have voldtaget en kun 14-årig pige på et toilet i et shopping-center i Esbjerg.

Det skete fredag, da en domsmandsret i Retten i Esbjerg indledte den fire dage lange retssag mod drengen H.H.

- Hun spurgte mig, om vi skulle have sex, har den 16-årige dreng forklaret i retten.

Drengen har under den timelange afhøring nærmest fremstillet sagen, som om at det var ham, der er blevet seksuelt misbrugt.

- Jeg er muslim og gør ikke sådan noget. Pigen har fundet på det her bagefter, har han forklaret under retsmødet.

Risikerer at blive smidt ud

Drengen, der fik asyl for halvandet år siden, risikerer at blive smidt ud af Danmark, hvis han bliver kendt skyldig.

H.H. har forklaret, at han bor i Thisted, og at han tidligere på dagen besøgte nogle afghanske venner på asylcenteret i Hviding ved Esbjerg. En kammerat og han tog til Esbjerg for at købe togbilletter.

De frøs og tog derfor hen i det nærliggende butikscenter Broen.

Jeg var chokeret

På vej tilbage til stationen fik de to afghanere øje på en gruppe af 4-5 piger.

- Pigerne kaldte på os. En af disse piger sagde direkte til mig: Vil du have sex med mig? Jeg var chokeret. Det var det første, der overhovedet blev sagt. Jeg glemte alt om toget og fulgte efter hende ind i butikscenteret.

- Blev der overhovedet ikke sagt andet end den sætning, har senioranklager Britt Ankersø villet vide.

- Nej. Vi gik ind i butikscenteret. Vi holdt hinanden i hånden. Hun siger, at vi skal ind på toilettet. Det var det eneste, som hun sagde. Jeg fulgte efter, for jeg vidste ikke, hvor det lå.

'Hun førte an'

Den afghanske dreng har forklaret, at han ikke spurgte pigen om hendes alder.

- Det var hele tiden hende, som førte an. Da vi kom tæt på toilettet slap hun min hånd, og jeg gik efter hende. Hun bad mig om at låse døren. Jeg var chokeret og vidste ikke, hvad jeg skulle gøre. Hun kyssede mig på munden.

- Har I stadig ikke talt sammen ud over den ene sætning?

- Nej.

- Hvad skete der så?

- Hun satte sig på knæ, og vi hjalp hinanden med at tage bukserne af.

H.H forklarede, at pigen herefter udførte oralsex på ham. Han har ikke tidligere været sammen med en pige, og han vidste derfor ikke, hvad han skulle gøre.

Bagefter blev der gennemført et vaginalt samleje på gulvet. Det var, efter den tiltaltes forklaring, pigen som førte an.

- Det var Satans gerning, som gav mig lyst, lød det fra drengen, som ikke selv har dyrket sex før eller set en nøgen kvinde.

Græd og var flov

Drengen var under afhøringen stærkt påvirket og flov over at skulle fortælle de intime detaljer i retten.

Han rejste sig pludseligt med tårer i øjnene og bad om forladelse hos sine danske plejeforældre, der overværer retssagen.

- På et tidspunkt sagde pigen, at hun gad ikke mere. Så tog vi tøj på og gik ud fra toilettet. Det hele tog 2-3 minutter, har drengen forklaret.

Politiets undersøgelser af toilettet har afsløret blodpletter på gulvet og forskellige steder på toilettet.

- Det har jeg ikke set, lød det fra den 16-årige dreng, som dog under en tidligere afhøring hos politiet har forklaret, at der var blod.

Talte ikke sammen bagefter

Fra et andet toilet hørte han stønnen fra den 20-årige kammerat I., som var sammen med den anden 14-årige pige.

- Jeg tænkte, at det samme var sket for ham.

- Talte du og pigen efter at I havde været sammen, har senioranklager Britt Ankersø spurgt.

- Nej, da pigen sagde, at hun ikke havde lyst til mere, så rejste jeg mig og gik. Hun var helt normal og OK.

Vagt slog alarm

Det var en vagt i butiks-centeret, som slog alarm til politiet, da han opdagede den 14-årige pige, som græd og virkede chokeret.

Pigen har efterfølgende forklaret til politiet, at hun blev tvunget til at udøve oralsex på den nu tiltalte dreng. Hun har også forklaret, at hun græd undervejs og blev truet til samlejet.

En retsmediciner har konstateret rifter og blodudtrækninger på den 14-årige, som kan stamme fra stump vold.

Efter den tiltaltes forklaring blev dørene lukket, mens domsmandsretten ser video-afhøringer af den forurettede pige og hendes jævnaldrende veninde.

Der falder først dom i sagen i næste uge.